Veli Seppä osaa imitoida taiteen mestareita miljoonien eurojen edestä. Nyt hän signeeraa tauluja vain omalla nimellään.

Ilman uskoa ja Jumalan anteeksiantoa en olisi jaksanut. Odotan korkeimman lopullista tuomiota, kuten me kaikki.

Kohtalokkaat sanat lempääläläisellä huutokauppahuoneella lausuu 71-vuotias Veli Seppä. Sitten hän poistuu ulos tupakalle ja vetää henkoset keuhkoihin, joita painaa syöpä. Kasvain nojaa henkitorveen, eikä sitä voi leikata.

– Tupakkaa en ole jättänyt. Lääkärikin sanoi, että anna mennä, jos et pysty lopettamaan, Seppä kertoo.

Hän sai keuhkosyöpädiagnoosin vuonna 2011. Samana vuonna eräästä hänen maalaamastaan taulusta maksettiin peräti 2,2 miljoonaa euroa.

Terveydentila näytti välissä valoisammaltakin, mutta nyt hän elää jatkoaikaa. Takana ovat sytostaattihoidot ja sädehoito, joka Sepän mukaan tehosi hyvin. Syöpä kuitenkin ärhäköityi uudelleen. Seppä pohtii, johtuiko se stressistä.

- Aikaa voi olla vähän, ja käytän sen maalaamiseen.

Huutokauppahuonetta pyörittävän Sami Taustilan (oik.) mukaan Veli Sepän (vas.) omien taulujen hinnat ovat nousseet taideväärennösvyyhdin mediahuomion myötä. Juha Veli Jokinen

Arvonnousu

Seppä oli lempääläläinen hitsari, josta tuli Suomen kaikkien aikojen taitavin taideväärentäjä. Runsaasti palstatilaa saanut taideväärennösjuttu on lisännyt kiinnostusta Sepän omalla signeerauksella varustettuja tauluja kohtaan.

- On paradoksaalista, että oikeudenkäyntijulkisuus nosti Sepän uusien taulujen arvoa. Niistä saa jopa tuhat euroa. Seppä auttaa minua myös tunnistamaan väärennökset, lempääläläisen huutokauppahuone Aleksin toimitusjohtaja Sami Taustila kertoo.

Minulta vietiin kaikki, mutta ei maalaustaitoani.

Taideväärennösjutun päätekijät tuomittiin 3-5 vuoden vankeuteen ja miljoonakorvauksiin etupäässä törkeistä petoksista. Sadat väärennökset tehnyt Seppä sai vuoden ja 11 kuukauden ehdollisen tuomion, ja hän on sen nyt kärsinyt. Hän tunnusti tekonsa ja auttoi poliisia, mikä otettiin huomioon oikeudessa.

- Olen saanut tuomioni, ja kadun tekojani syvästi. Minulta vietiin kaikki ansioitteni mukaan, mutta ei maalaustaitoani. Olin oikeudenkäynnin aikoina vuoden maalaamatta, mutta nyt into on palannut, hän kertoo.

Haukion muotokuva

Veli Sepän viimeisimpiä töitä on rouva Jenni Haukion muotokuva. Juha Veli Jokinen

Sepän viimeisimpiin töihin kuuluu tasavallan presidentin puolison Jenni Haukion muotokuva, jota hän esittelee mielellään. Hän aikoo marssia se kainalossaan syksyn kirjamessuille ja lahjoittaa kohteelle itselleen. Seppä toivoo, että tapaaminen järjestyisi presidentin kanslian kautta.

- Rouva Haukiossa on viehkeyttä, runoutta ja jotain salaperäistä, se kiehtoo, Seppä sanoo.

– Jos joku siitä jotain maksaa, summa menisi tarvikemaksujen jälkeen hyväntekeväisyyteen lapsille.

Rikastuminen ei muutenkaan ole päällimmäisenä mielessä. Sepän tuomioon lukeutui 40 000 euron korvausvaatimus valtiolle. Sitä pienellä eläkkeellä sinnittelevä maalari maksanee ulosoton kautta loppuelämänsä.

Mutkainen matka

Sepän elämäntarinaan oli mahtunut mutkia jo ennen oikeusjuttua. Hän on kärsinyt alkoholiongelmasta ja käynyt läpi neljä avioeroa.

Nuorena hänestä piti tulla kanttori, mutta taide vei mennessään - ja myöhemmin viina.

- Isäni oli kyläpoliisi, ja vanhempani halusivat minusta kanttoria, lauloin hyvin ja lujaa. Mieli oli täynnä kolttosia ja levoton, keskittyminen puuttui. Olin vähän päälle 20-vuotias, kun pääsin Eero Nelimarkan oppiin ja opin siveltimen vedot. Siitä kaikki alkoi. Eero hoki, että älä ikinä ryhdy maalariksi, se on kivinen tie. Kävin kurssejakin lisää, mutta pääosin olen itseoppinut.

Seppä lähti monen suomalaisen tavoin Ruotsiin, avioitui ja lopulta alkoholisoitui pahasti.

- Olin aivan rappiolla, suhteita tuli ja meni. En halua muistella niitä enää ja avioliittoja. Mitä sitä roskaa tonkii, neljä kertaa naimisissa ollut isä ja isoisä kuittaa.

Miehen silmiin syttyy sama välähdys kuin taiteessa puhuessa hänen kertoessaan vanhasta rakkaudesta, joka on nyt saanut uuden alun.

- Olin ex-vaimoni Lean kanssa erossa 29 vuotta, ja nyt vanha rakkaus syttyi uudelleen. Asumme avoliitossa Sääksjärvellä.

Lealla oli hänelle vain yksi vaatimus:

- Joko avaat taas pubin oven tai minun oveni, ei molempia.

Tavallaan ympyrä on sulkeutunut. Se antaa Sepälle voimaa maalata ja kohdata menneet.

- Häpeää ei pääse pakoon, se kalvaa mieltä loppuelämäni. Ei pelko kalva, en pelkää kuolemaa. En tarvitse enää rahaa tauluistani, ruoka, bensaraha ja katto pään päällä riittää.

Kaikki mestarit

Ostaja luuli tätä Veli Sepän maalaamaa Imatrankoski-teosta aidoksi Gallen-Kallelaksi pulittaessaan siitä 135 000 euroa. Poliisi

Seppä arvelee, että hänen väärennöksiään roikkuu seinillä edelleen siellä sun täällä - ja niitä pidetään täysin aitoina.

Vuosikymmenten aikana Seppä väärensi satoja, kenties jopa toistatuhatta taideteosta. Suurin buumi, satojen töiden suma ajoittui vuosiin 2008-2013. Seppää oli seurattu, ja poliisi tonki jopa kaatopaikan jätepussit, joissa oli luonnoksia töistä. Poliisi iski Sepän kotiin keväällä 2014, kun mies oli maalaamassa.

- Kangas oli vielä märkä, kun poliisit tulivat.

Seppä oli jäljitellyt häpeilemättä kaikkia Suomen suuria mestareita Akseli Gallen-Kallelasta Helene Schjerfbeckiin ja Hugo Simbergiin. Hänen tarkkuutensa harhautti jopa johtavat taideasiantuntijat.

- Fernad Légerin Le cirque -teos (jutun pääkuvassa oikealla) on kaiketi kallein myyty väärennökseni. Keräilijä maksoi siitä 2,2 miljoonaa euroa samana vuonna kun sain syöpädiagnoosini.

– Saman taiteilijan Ccomposition murale myytiin Bukowskin huutokaupassa, ja sen osti itse Bukowskin omistaja 440 000 eurolla. Väärennökseni löytyy myös ranskalaisesta taidekirjasta aitojen seasta, Seppä sanoo itsevarmasti.

Kangas oli vielä märkä, kun poliisit tulivat.

Hänen äänensävystään kuulee erikoisen sekoituksen itsevarmuutta ja katumusta.

- Koko elämäni myyjien verkosto huijasi minua. Sain murusia rahoista, bensarahaa ja muutamia satasia, vaikka luvattiin satojatuhansia. Motiivi rikoksiin minulla oli alusta asti oma rahapula, taloudellinen ahdinkoni. Sormeni luvattiin katkaista, jos vuodan, Seppä kertoo.

Kiitoksen Seppä heittää myös puolustusasianajajalleen, varatuomari Pertti Patrikaiselle. Miehiä yhdistää paitsi tatuoitu veriryhmän tunnus käsissä, myös syöpä, joka Patrikainenkin sairastaa. Asianajaja on puhunut omasta sairaudestaan aiemmin Iltalehdelle.

Pirkanmaan käräjäoikeus tuomitsi Veli Sepän lähes kahden vuoden ehdolliseen vankeuteen. Vierellä vasemmalla puolustusasianajaja Pertti Patrikainen. Eriika Ahopelto

”Odotustilassa”

Sepän seurassa tulee ristiriitainen olo. Mies tarkkailee ilmeitä ja mittailee olemusta, kerää kaiken aikaa silmillään aineistoa kankaalle.

- Ihmisen silmät ja suu kertovat aitoudesta, ovatko ilmeet teennäisiä vai luonnollisia, hän sanoo.

– Lapsissa on sitä aitoa iloa ja surua. Samoin eläimissä ja luonnossa.

Kesäistä luontoa hän katselee nyt paljon yrittäen ahmia sisäänsä kaikki sen värit ja tuoksut. Nyt, kun vielä voi.

– Tämä voi olla täällä viimeinen yötön yö, hän toteaa.

- Sieluni on odotustilassa, miten portilla käy. Nyt tunnen, että olen saanut anteeksi. Muuten en jaksaisi.

Jotkut odottavat hänen kuolemaansa ajatellen, että silloin taulujen arvo nousee.